

**Cirkevná základná škola sv. Michala**

Volgogradská 2, 071 01 Michalovce

tel./fax: 056/643 62 03 www.czs-svmi.sk

**Vec**

**Pokyn riaditeľa Cirkevnej základnej školy sv. Michala v Michalovciach k organizácii a podmienkam výchovy a vzdelávania žiakov 1. - 5. ročníka po nástupe do školy od 1.06.2020**

Riaditeľ Cirkevnej základnej školy sv. Michala v Michalovciach na základe usmernenia Ministerstva školstva, vedy, výskumu a športu SR k Organizácii a podmienkam výchovy a vzdelávania základných škôl do konca školského roku 2019/2020 ohľadom otvárania základných škôl od 1.06.2020 pre žiakov prvého až piateho ročníka a školských klubov detí vydáva pre zákonných zástupcov detí tento pokyn k organizácii a podmienkam výchovy a vzdelávania žiakov na CZŠ sv. Michala v Michalovciach.

**I. Povinnosti zákonného zástupcu dieťaťa**

1. Vzhľadom na skutočnosť, že podľa usmernenia MŠVVaŠ SR je nástup detí do školy dobrovoľný **žiadam rodičov 1. - 5. ročníka, aby oznámili triednemu učiteľovi, ktoré dieťa nastúpi od 1. júna 2020 do školy, bude navštevovať školský klub detí a kto má záujem o stravovanie v školskej jedálni. Prosím rodičov, aby to oznámili triednemu učiteľovi najneskôr do 22.05.2020** **do 14:00 hod. Pri záujme o navštevovanie školského klubu detí uveďte, či máte záujem dať svoje dieťa do ŠKD od 6:30 hod.**
2. Zodpovedá za dodržiavanie hygienicko - epidemiologických opatrení pri príchode žiaka do základnej školy a pri odchode žiaka zo základnej školy (nosenie rúšok, dodržiavanie odstupov, dezinfekcia rúk).
3. Zabezpečí pre svoje dieťa každý deň dve rúška a papierové jednorazové vreckovky.
4. Dodržiava pokyny riaditeľa školy, ktoré upravujú podmienky prevádzky Cirkevnej základnej školy sv. Michala v Michalovciach do konca školského roku 2019/2020.
5. **Predkladá pri prvom nástupe dieťaťa do školy, alebo po každom prerušení dochádzky dieťaťa do školy v trvaní viac ako tri dni písomné vyhlásenie o tom, že dieťa neprejavuje príznaky prenosného ochorenia a nemá nariadené karanténne opatrenie** (viď. príloha listu). **Prosím tých rodičov, ktorých dieťa nastúpi do školy 1. júna 2020, aby vyplnili toto písomné vyhlásenie. Dieťa ho musí odovzdať pri nástupe do školy 1. júna 2020 svojmu triednemu učiteľovi**.
6. V prípade, že u dieťaťa je podozrenie alebo potvrdené ochorenie na COVID-19, bezodkladne o tejto situácii informuje príslušného vyučujúceho a riaditeľa školy. Povinnosťou zákonného zástupcu je aj bezodkladne nahlásenie karantény, ak bola dieťaťu nariadená lekárom všeobecnej zdravotnej starostlivosti pre deti a dorast alebo miestne príslušným regionálnym hygienikom. Za týchto podmienok je dieťa zo školy vylúčené.

**II. Organizácia výchovno - vzdelávacieho procesu**

1. Dobrovoľná účasť žiakov na vyučovaní v škole, neumožňuje škole pokračovať vo vzdelávaní podľa školského vzdelávacieho programu. Z tohto dôvodu má škola možnosť autonómne koncipovať štruktúru vyučovacieho dňa a takisto má možnosť autonómne upraviť obsah a formu vzdelávania.

2. **Čas prevádzky školy a školského klubu detí**

 škola: 1.- 5. ročník: od 7:30 hod. do 12:00 hod., vyučovanie bude prebiehať pre žiakov 1. - 5. roč. od 8:00 hod. do 12:00 hod. (čas sa upraví podľa počtu nahlásených detí, o čom budú rodičia včas informovaní)

 školský klub detí: ranná prevádzka od 6:30 hod. do 7:30 hod.(možnosť rannej prevádzky bude závisieť od záujmu počtu prihlásených detí a kapacitných možností školy, z dôvodu dodržania hygienicko – epidemiologických nariadení), po ukončení vyučovania do 16:00 hod.

3. V jednej triede/skupine môže byť maximálne 20 detí.

4. V 6. až v 9. ročníku bude naďalej prebiehať distančné vzdelávanie. Naďalej bude prebiehať dištančné vzdelávanie aj pre žiakov 1. - 5. ročníka, ktorí nenastúpia od 1.06.2020 do školy.

5. CZŠ sv. Michala do konca školského roku nebude organizovať žiadne spoločné akcie – rozlúčky so školským rokom, sväté omše a iné hromadné podujatia, kde dochádza k združovaniu väčšieho množstva osôb; v nevyhnutnom prípade zrealizuje podujatie len na úrovni skupiny a bez prítomnosti rodičov a iných osôb, nepracujúcich v škole. V tomto školskom roku neorganizuje ani školu v prírode a viacdňové školské výlety.

**III. Opatrenia školy kvôli prevencii nákazy COVID-19**

1. Pri ceste do školy sa sprevádzajúce osoby a žiaci riadia opatreniami ÚVZ SR a pokynmi RÚVZ. Odporúčam, aby žiaci s cieľom ochrany pred komunitným ochorením COVID-19 prichádzali a odchádzali do školy len s osobami, ktoré so žiakom žijú v spoločnej domácnosti. Zakazuje sa zákonným zástupcom detí a iným sprevádzajúcim osobám vstupovať do budovy školy.

2. Odporúčam minimalizovanie zhromažďovania osôb pred školou. CZŠ sv. Michala si zabezpečí organizáciu pohybu osôb pred svojimi vnútornými a vonkajšími priestormi, tak aby sa minimalizoval kontakt medzi osobami.

3. CZŠ sv. Michala zabezpečí každodenný ranný zdravotný filter, ranné meranie teploty žiakov každej skupiny povereným pedagogickým zamestnancom bezdotykovým teplomerom, ako aj dezinfekciu rúk nielen žiakov, ale aj všetkých osôb pri vstupe do budovy, a to dezinfekčným prostriedkom.

4. Žiak si v škole odloží rezervné rúško (pre prípad znečistenia svojho používaného rúška).

5. Žiak si odchádza umyť ruky bežným spôsobom, ktorý je v súlade s aktuálnymi hygienicko – epidemiologickými nariadeniami.

6. Žiak nosí rúško všade vo vnútorných priestoroch školy, okrem svojej skupiny v interných a externých priestoroch školy, kde prebieha výchovno - vzdelávací proces.

7. V miestnosti, v ktorej sa zdržuje skupina, je zabezpečené časté a intenzívne vetranie.

8. Aktivity žiakov bude škola organizovať tak, aby bolo možné väčšiu časť dňa tráviť vonku, či už v areáli školy, alebo mimo neho podľa podmienok školy. V externom prostredí odporúčame vykonávať aj telesno-výchovne aktivity, nie vo vnútornom prostredí telocvične.

9. CZŠ sv. Michala opakovane upozorňuje žiakov na dodržiavania hygienických pravidiel pri kašľaní a kýchaní.

10. Presuny skupín žiakov, pohyb po chodbách, návštevu toaliet či spoločných priestorov bude škola organizovať tak, aby boli minimalizované kontakty ako medzi skupinami, tak jednotlivcami.

11. CZŠ sv. Michala zabezpečí, aby sa skupiny žiakov vonku intervalovo striedali alebo určí pre jednotlivé skupiny oddelený priestor.

12. Toalety budú vybavené mydlom v dávkovači a jednorazovými papierovými utierkami (obrúskami) pre bezpečné osušenie rúk.

13. Upratovanie a dezinfekcia toaliet bude prebiehať dvakrát denne a podľa potreby.

14. Upratovací personál bude informovaný a poučený o sprísnených podmienkach upratovania a o potrebe priebežného čistenia a dezinfekcie dotykových plôch, ostatných povrchov a predmetov.

15. CZŠ sv. Michala zabezpečí dôkladné čistenie všetkých miestností, v ktorých sa žiaci, pedagogickí zamestnanci a ďalší zamestnanci školy nachádzajú.

16. CZŠ sv. Michala zabezpečí dezinfekciu dotykových plôch, ostatných povrchov alebo predmetov, ktoré používa zvlášť veľký počet ľudí. Bude sa vykonávať dvakrát denne a podľa potreby (napr. kľučky dverí).

17. Smetné koše budú zabezpečené tak, aby nebol nutný fyzický kontakt rúk s košom pri zahadzovaní odpadu (napr. odstránenie vrchného uzáveru koša a pod.)

**IV. Stravovanie v školskej jedálni**

1. Podľa počtu žiakov a personálu je možné zabezpečovať školské stravovanie v bežnej podobe.

2. V prípade stravovania v školskej jedálni CZŠ sv. Michala zabezpečí stravovanie tak, aby sa skupiny žiakov nepremiešavali.

3. Stravu vydáva personál spolu s čistým príborom. Žiaci si sami jedlo a pitie nedokladajú a neberú si ani príbory.

4. Pri príprave jedál a pri vydávaní jedál je nutné dodržiavať bežné hygienické pravidlá.

**V. Pri podozrení na ochorenie**

1. Nikto s príznakmi infekcie dýchacích ciest, ktoré by mohli zodpovedať známym príznakom COVID-19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest) nesmie vstúpiť do priestorov CZŠ sv. Michala.

2. Ak žiak v priebehu dňa vykazuje niektorý z možných príznakov COVID-19, škola zabezpečí jeho umiestnenie do samostatnej miestnosti a kontaktuje zákonných zástupcov, ktorí ho bezodkladne vyzdvihnú. O podozrení na nákazu COVID-19 škola informuje príslušný RÚVZ tak, ako je to v prípade iných infekčných ochorení.

3. V prípade potvrdenia ochorenia bude CZŠ sv. Michala postupovať podľa usmernenia miestneho príslušného RÚVZ.

**Prílohy:**

Písomné vyhlásenie o tom, že žiak neprejavuje príznaky prenosného ochorenia a nemá nariadené karanténne opatrenie.

V Michalovciach 19.05.2020

 Mgr. Štefan Korinok

 riaditeľ školy